Elisabets 11, 933426280
L’any 2005 obria les portes l’hotel Casa Camper al barri del Raval, en un edifici del segle XIX. La reforma d’adequació com a hotel, dirigida per l’arquitecte Jordi Tió, es va fer respectant al màxim aquesta construcció, prototípica de l’arquitectura que anys més tard s’aixecaria a tot l’Eixample i, doncs, d’especial significació per a la ciutat.
Amb la mateixa filosofia que acompanya des de fa més de vint-i-cinc anys els dissenys i les botigues de sabates Camper, aquest hotel es caracteritza per la innovació i la funcionalitat. Fernando Amat, de Vinçon, ha estat el responsable del disseny, que es complementa a la perfecció amb la imatge gràfica —senyalització, però també retolació d’elements i missatges—, a càrrec d’America Sanchez i Albert Planas. D’aquesta manera, fugint del luxe i apostant per la senzillesa i l’autenticitat, han creat un hotel còmode i original que es relaciona d’una manera més humana amb el món que ens envolta: la claror natural, la utilització d’energia solar, el reaprofitament de l’aigua de la dutxa o el foment de l’exercici físic, de l’ús del transport públic i la bicicleta són alguns exemples de com Casa Camper transmet l’estil de la marca, que sempre ha apostat per caminar en lloc de córrer.
Cada habitació té dos espais diferenciats a banda i banda d’un passadís central: el dormitori, silenciós, amb vistes a un jardí vertical amb 117 plantes liliàcies; i l’espai de lleure o feina, que dóna al carrer Elisabets i connecta el visitant amb l’enrenou del popular barri del Raval.